REGULAMENTUL (UE) NR. 300/2010 AL COMISIEI

din 12 aprilie 2010

de înregistrare a unei denumiri în Registrul denumirilor de origine protejate și al indicațiilor geografice protejate [„Gentse azalea” (IGP)]

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (5) al treilea și al patrulea paragraf,

întrucât:

Având în vedere informațiile furnizate de Germania și în urma unei examinări corespunzătoare, Comisia nu poate concluziona că înregistrarea denumirii „Gentse azalea” nu ar fi în conformitate cu articolele 2 și 3 din Regulamentul (CE) nr. 510/2006. Germania afirmă că în cererea de înregistrare aria geografică delimitată este mai mare decât orașul Gent, că nu există nicio legătură între caracteristicile atribuite produsului „Gentse azalea” și aria geografică și că denumirea nu este deloc utilizată. Dovezile furnizate în cererea de înregistrare demonstrează că producția de „Gentse azalea” are loc în aria geografică delimitată, precum și în afara limitelor orașului Gent; de asemenea, cererea de înregistrare include etichete care demonstrează utilizarea denumirii în comerț. Cererea de înregistrare se bazează pe reputația dovedită a denumirii „Gentse azalea” pentru plante în ghiveci.

Germania a semnalat că înregistrarea denumirii „Gentse azalea” ca indicație geografică protejată ar periclita existența unor produse aflate legal pe piață furnizând producătorilor de azalee din aria geografică un avantaj concurențial (avantaj comercial) față de producătorii din alte zone. Nu au fost aduse dovezi care să demonstreze că denumirea „Gentse azalea” este utilizată în comerțul cu plante în ghiveci produse în afara zonei și nici că este o marcă comercială înregistrată sau că este protejată ca denumire a unui soi de plante. În plus, denumirea „Gentse azalea” este deja utilizată în comerț de mult timp.

ADOPTĂ PREZENTUL REGULAMENT:

Articolul 1

Se înscrie în registru denumirea din anexa I la prezentul regulament.

Articolul 2

Rezumatul care conține elementele principale ale caietului de sarcini figurează în anexa II la prezentul regulament.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

(1) JO L 93, 31.3.2006, p. 12.

(2) JO C 198, 5.8.2008, p. 13.

ANEXA II

FIȘĂ REZUMAT

Regulamentul (CE) nr. 510/2006 al Consiliului privind protecția indicațiilor geografice și a denumirilor de origine

„GENTSE AZALEA”

NR. CE: BE-IGP-005-0536-24.03.2006

DOP ( ) IGP (X)

Prezenta fișă rezumat expune, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire : Vlaamse Overheid, Departement Landbouw en Visserij, Afdeling Duurzame Landbouwontwikkeling Adresă : Ellipsgebouw, Koning Albert II-laan 35, Bus 40, 1030 Bruxelles Telefon : +32 25527884 Fax : +32 25527871 E-mail : lieve.desmit@lv.vlaanderen.be

2. Grup:

Denumire : Vereniging van Vlaamse Azaleatelers Adresă : P/a Axelsvaardeken 29a, 9185 Wachtebeke Telefon : +32 93429126 Fax : +32 93429214 E-mail : info@vaneetvelde.com Componență : producători/prelucrători (X) alte categorii (X)

3. Tip de produs:

Clasa 3.5. Flori și plante ornamentale

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Gentse azalea”

4.2. Descriere:

„Gentse azalea” este azaleea gata pentru vânzare (Azalea indica sau Rhododendron simsii), ca plantă în ghiveci, din stadiul apariției culorii sau din stadiul de tirs. Există în diverse forme (în formă sferică de tufă sau arbust, cu tulpină înaltă, în formă de piramidă și în diverse forme mai puțin uzuale) și culori (inclusiv alb, culoarea somonului, roșu, carmin, roz, violet și lila), într-o singură culoare sau combinată cu alte culori (cu vinișoare sau tivită pe margine) Specificul „Gentse azalea” este că reprezintă rezultatul unui proces de producție axat pe calitate și bazat pe tradiție și diversitate.

Respectarea criteriilor de calitate prestabilite bazate pe performanța produsului (de exemplu, repartizarea mugurilor florali, apariția culorii minimum 80 %), ușurința îngrijirii (de exemplu, prezența unui spațiu sub buza vasului, care permite stropirea), consistența (respectiv, garantarea culorii) și caracterul estetic (un aspect proaspăt și verde) garantează calitatea. Este vorba de un produs renumit pentru calitatea sa datorată tradiției îndelungate, cunoștințelor de specialitate, cercetării intense și informațiilor profesionale.

4.3. Aria geografică:

Aria de producție cuprinde întreaga provincie Flandra de Est (cu capitala la Gent).

4.4. Dovada originii:

„Gentse azalea” trebuie să provină din întreprinderi înregistrate în registrul ținut de grupul solicitant. Acest registru se prezintă organismului de control abilitat. Întreprinderile înregistrate sunt cultivatorii de azalee (de la butași până la azaleea „verde” complet dezvoltată sau ajunsă în stadiul de primă apariție a culorii) și comercianții/stimulatorii de creștere („forcers”; aceștia achiziționează azaleele „verzi” complet dezvoltate și le depun în serele încălzite pentru stimularea creșterii, unde le păstrează cel puțin până în stadiul apariției primei culori).

Toți producătorii de „Gentse azalea”, ca plantă în ghiveci, sunt obligați să respecte normele stabilite în „Proiectul pentru calitatea azaleelor” (Project Azalea Kwaliteit – PAK). PAK are drept scop păstrarea unei „Gentse azalea” de calitate superioară și este un mijloc pentru garantarea acesteia. Toate întreprinderile înregistrate se angajează să respecte normele de calitate stabilite în PAK, semnând o cartă de calitate și primind un număr de participant și un număr PAK. Cultivatorii înregistrați de azalee țin o fișă de cultivare pentru fiecare lot până când plantele în ghiveci sunt gata pentru vânzare. Fișa de cultivare garantează aplicarea metodei de cultivare și respectarea normelor de calitate. Azaleele „verzi” sunt însoțite, la livrarea în serele unde este forțată creșterea, de fișele de cultivare ale lotului respectiv și de o etichetă PAK, pe care este notat numărul PAK. Plantele în ghiveci gata pentru vânzare sunt etichetate de către cultivator sau de către comerciant ori persoana care se ocupă de stimularea creșterii înainte ca ele să părăsească întreprinderea, eticheta fiind conformă descrierii de la punctul 4.8.

4.5. Metodă de obținere:

Procesul complet de cultivare a „Gentse azalea” (din stadiul de butaș până în stadiul de plantă în ghiveci înflorită) are loc în aria geografică definită la punctul 4.3.

„Gentse azalea” se înmulțește prin butași sau prin altoire. Butașii se acoperă imediat cu o folie de plastic, după care, prin încălzirea solului, temperatura substratului butașilor este adusă la 23-25 °C.

În procesul de cultivare, vârfurile plantelor trebuie tăiate în permanență. În acest fel, partea superioară a ramurilor este înlăturată, permițând ramificarea. Numărul de tăieri se stabilește în funcție de mărimea dorită a produsului final. Prima etapă a cultivării (până la a doua tăiere, inclusiv) are loc la interior. Următoarele etape, până la produsul final, pot avea loc atât la interior, cât și în aer liber. Azaleea „verde”, care a ajuns la diametrul final dorit, trece în sfârșit în faza formării mugurilor florali. În acest scop, plantele trebuie expuse unei temperaturi scăzute pentru un anumit timp. În funcție de durata de expunere la temperatura scăzută, „Gentse azalea” sunt împărțite în plante cu înflorire foarte timpurie (începând cu 15 august), timpurie (începând cu 1 decembrie), semitimpurie (începând cu 15 ianuarie) și târzie (începând cu 15 februarie). Vânzarea azaleelor „verzi” are loc în momentul în care mugurii florali sunt suficient de dezvoltați. Pentru azaleele „verzi” și pentru cele înflorite sunt valabile normele stabilite în cadrul „Proiectului pentru calitatea azaleelor” (PAK). Azaleea înflorită este obținută prin forțarea creșterii. În acest scop, plantele în ghiveci suficient dezvoltate sunt ținute la o temperatură de minimum 20 °C, udate în mod regulat și, în numeroase cazuri, iluminate artificial. Vânzarea acestora are loc din stadiul apariției culorii sau din stadiul de tirs.

4.6. Legătură:

Cererea de recunoaștere a „Gentse azalea” se bazează pe reputația acestui produs. Nu e mai puțin adevărat că ceea ce a dus la cultivarea specifică a „Gentse azalea” reprezintă o combinație de factori istorici, naturali și umani.

Regiunea Gent a devenit, în ultimele două secole, locul principal de producție și de comercializare a azaleei din Europa de Vest. Cercetarea în acest domeniu, informațiile și sectorul livrării sunt de asemenea concentrate în această regiune.

Pe lângă condițiile istorice, și condițiile naturale au jucat un rol în dezvoltarea cultivării azaleei în aria geografică menționată. Regiunea Gent se caracterizează printr-un climat maritim propice producției de azalee. În plus, azaleele au nevoie de un sol permeabil. Azaleele au fost cultivate mai ales pe un substrat provenit din păduri de conifere și foioase specific regiunii respective.

Judocus Huytens, un priceput grădinar din Gent, a adus azalee din Anglia în regiunea Gent începând cu anul 1774. Azalea indica a fost însă importată efectiv din Anglia în 1808 de către căpitanul Welbanck. Un eveniment foarte important, căruia i se datorează succesul azaleei, a fost înființarea, la Gent, în 1808, a Societății agricole și horticole.

Reputația „Gentse azalea” este dovedită de următoarele fapte:

— Prima azalee a fost expusă de către baronul Du Bois de Vroeylande, în cadrul unei expoziții care a avut loc la 6 februarie 1819. Începând cu 1839, s-au organizat din cinci în cinci ani mari expoziții cu juriu internațional. Acestea se organizează și în prezent și sunt cunoscute pe plan mondial sub numele de „Gentse Floraliën”.

— Louis Van Houtte a fost un deschizător de drumuri în ceea ce privește cultivarea „Gentse azalea”. Acesta a pus la punct tehnica de cultivare și a întreprins activități de selecție și de producție în urma cărora a obținut diverse forme și culori noi. În 1839, a fost publicat primul catalog al lui Louis Van Houtte, care includea deja 97 de varietăți de Azalea indica.

— La 17 mai 1869, „Gentse azalea” a fost prezentată la expoziția de flori de la Sankt Petersburg, în Rusia.

— Cultivarea azaleei a devenit atât de importantă pentru regiunea Gent, încât în 1881 a început să se publice o revistă dedicată azaleelor, numită Iconographie des azalées de l’Inde (Iconografia azaleelor din India).

— Georges Truffaut scria, în 1893, în Étude sur la culture et la végétation de l’Azalea Indica (Studiu privind cultivarea și creșterea Azalea indica): „Cele mai mari culturi de azalee se găsesc în Belgia, mai precis în regiunea orașului Gent.”

— În 1938, s-a emis un timbru belgian având ca subiect azaleea și orașul Gent, cu ocazia salonului azaleelor, organizat timp de trei zile în perioada 17-19 decembrie.

— Cultivatorii au făcut eforturi, după cum reiese din mai multe publicații, pentru a obține o diversitate cât mai mare de culori și forme ale plantelor în ghiveci. F. Peeters scria în Landbouwtijdschrift (Revista de agricultură) din octombrie 1954: „Cultivarea azaleei, care a adus faima regiunii Gent, este practicată de numeroși horticultori. Aceștia cultivă un număr mare de soiuri care diferă între ele prin formă și culoarea florii […]”.

4.7. Organism de control:

Denumire : Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening Adresă : WTC III, Simon Bolivarlaan 30, 1000 Bruxelles, Belgia Telefon : +32 22084040 Fax : +32 22083975 E-mail : Dirk.Demaeseneer@economie.fgov.be

4.8. Etichetare:

Plantele în ghiveci au o etichetă cu inscripția „Gentse azalea”, conținând simbolul european IGP și numărul PAK.